Õpetajate Leht

Põhja- ja Baltimaade kõrgkoolide pärimusmuusika konverents NORDTRAD
2024-04-16 00:00 - 2024-04-21 23:59 (Europe/Tallinn)
Põhja- ja Baltimaade kõrgkoolide pärimusmuusika konverents NORDTRAD Tallinnas 16.–21.04.2024.
NORDTRAD on nädal täis töötube, kohtumisi, uusi tutvusi ja võimalusi arendada muusikaharidust ning koosmängu oskusi. Põhjamaade ja Baltimaade pärimusmuusika õppekavu ühendava NORDTRAD võrgustiku konverentsid on toimunud juba alates 1996. aastast, igal aastal erinevas riigis. Täna ühendab võrgustik 16 muusika kõrgkooli, kes pakuvad erinevaid õppeprogramme bakalaureusest doktoriõppeni. Võrgustiku eesmärk on tugevdada Põhja- ja Baltimaade kõrgharidust pärimusmuusika valdkonnas.
Eesti Muusika- ja Teatriakadeemiale on see esimene kord võõrustada võrgustiku kohtumist. Kohtumisele on võrgustikus osalevatest koolidest oodatud kokku umbes 150 inimest.
Konverentsi programm koosneb töötubadest ja loengutest, õpilaste koosmängimisest, õppejõudude kohtumistest, kontsertidest, jämmiõhtutest ja kultuuriprogrammist.
NORDTRAD TALLINN 2024

Esseekonkurss „Minu Huxley“
2024-04-15 00:00 - 23:59
Loodav Aldous Huxley Keskus kutsub kuni 25-aastaseid noori saatma oma mõtteid ja äratundmisi esseekonkursile „Minu Huxley“.
Kirjutada võib Aldous Huxley loomingu erinevatest tahkudest: Huxleyst kui prosaistist, kui ühiskonna mõtestajast, kui religioosse ühisosa otsijast. Huxley looming võib olla ka lähtepunktiks, et teele minna ja tänases ning homses maailmas olulisena tunduvat sõnastada.
Esseekonkursi tähtaeg on 15. aprill 2024 ning esseed palume saata aadressil huxley@ebs.ee
Oodatud on tekstid pikkusega kuni 2000 sõna ning konkursi võitjat tunnustatakse 1500 euroga.
Aldous Huxley (1894–1963) oli 20. sajandi üks mitmekülgsemaid ja salapärasemaid autoreid: kirjanik, filosoof, sotsioloog, vaimsete piiride avardaja. Eestikeelsele lugejale seostub ta romaanidega „Hea uus ilm“, „Saar“ ning müstiliste tsitaatide kogumikuga „Philosophia perennis“.
Võiks öelda, et Huxley „oli oma ajast ees“, aga pigem avaldub tema puhul võime olla ühenduses erinevate ajastutega, s.h tänapäevaga. Oluline osa Huxley loomingust seostub kriisiga, mis on 21. sajandi maailmas muutumas alaliseks seisundiks. Kriis on midagi, mida me ei soovi, aga samas pole põhjust kriise karta – hirm homse ees on millegi ületamiseks või lahendamiseks kõige nõrgem lähtealus. Kriis tähendab võimalust oma senised seisukohad ringi vaadata, muuta seda, mida on võimalik muuta, ning kohaneda sellega, mida muuta pole võimalik. Aga ennekõike ärgata, end mõtlema sundida.

Euroopa lastefilmide festival
2024-04-14 00:00 - 2024-04-21 23:59
Artise kinos alustab juba üheteistkümnes Euroopa lastefilmide festival
Kino Artis pakub 14.–21. aprillini väärt filmielamust peredele ning lasteaia- ja kooligruppidele. Kavas on põnevad ja tunnustatud Euroopa tippanimatsioonid ja vahva loodusdokumentaal, kus fookus on põhiliselt unistamisel ning julgusel olla oma tõeline mina.
Põhiprogrammis linastuv huvitav noorte- ja perefilm „Roboti unistused“ (2023, 102 min) on Hispaania-Prantsuse animafilm. Film põhineb Sara Varoni 2007. aasta samanimelisel koomiksil. Lugu räägib koera ja roboti lahutamatust sõprusest Manhattanil New Yorgis aastal 1984. Tegemist on tummfilmiga, mis tähendab, et filmis dialoog puudub.
1980-ndate Manhattanil elav koer tunneb end väga üksikuna, mistõttu otsustab ühel päeval ehitada endale roboti. Nendest saavad lahutamatud sõbrad. Ühel suveööl peab koer oma parima sõbra randa maha jätma. Kas nad kohtuvad kunagi uuesti?
„Roboti unistused“ esilinastus 76. Cannes’i filmifestivalil, võitis Annecy rahvusvahelisel animafilmifestivalil Contrechampi sektsioonis parima filmi auhinna ning sai parima sõltumatu animafilmi auhinna 51. Annie Awardsil. „Roboti unistused“ kandideeris ka tänavusel Oscarite jagamisel parima animafilmi auhinnale.
Teine põhiprogrammi animafilm on värvikirev ning elust pakatav „Tony, Shelly ja maagiline valgus“ (2023, 80 min). 11-aastane Tony sai sündides kaasa harukordse omaduse: ta helendab. Siiski ei suuda ta sellest teab mis rõõmu tunda, sest ülikaitsvate vanemate hoole all on ta enamiku ajast välismaailmast ära lõigatud ning sunnitud veetma aega tubases tekipunkris päris sõbrast unistades. Ja enne jõule kolibki nende kortermajja huvitav tüdruk nimega Shelly, kes Tony senise elu segamini pöörab.
Kolmas põhiprogrammi film on fantaasiarikas „Draakoniprintsess“ (2021, 70 min). Bristle on väike tüdruk, kes kasvas üles draakonite keskel. Ta suudab tuld süljata, on sama tugev nagu kümme meest, tema soomused muudavad värvi sõltuvalt aastaajast ning juuksed on koduks mitmele väikesele loomale.
Kuid kui isa peab ta ära andma Sorcerogile, sunnib see Bristle’it perekonna koopast põgenema. Bristle asub teele, et avastada inimeste maailma, ning õpib seejuures tundma nii sõpruse, au kui ka ahnuse tähendust. Just sel teekonnal teenib Bristle endale hüüdnime Draakoniprintsess.
Põhiprogrammi neljas film on seikluslik, liigutav ja tõsieluline loodusdokumentaal „Elusloodus“ (2023, 103 min). „Elusloodus“ viib sind avastama looduse mitmekesisust, alates kõige väiksematest loomakestest kuni superkiskjateni, alates tillukestest vihmaussidest kuni hiiglaslike vaaladeni ja alates imepisikestest rohulibledest kuni kõrgustesse ulatuvate puudeni.
Hingematvalt kauni pildiga Prantsusmaa loodust esitlev film annab võimaluse imetleda omavahel tihedalt seotud liike, ja muidugi mängib selles olulist rolli ka inimene. See on side, mille oleme unustanud ja peame uuesti üles ehitama.
https://www.kino.ee/events/lastefilm24

Rahvusvaheline õuesõppepäev
2024-04-14 00:00 - 23:59
14. aprill – rahvusvaheline õuesõppepäev.

Õpetajakoolitus "Ahasveeruse unest" kirjanduse ja ajaloo tundides
2024-04-13 10:00 - 16:30
Õpetajakoolitus “Ahasveeruse unest” kirjanduse ja ajaloo tundides
13. aprillil 2024 toimub Esna Galeriis õpetajatele mõeldud koolitus “Ene Mihkelsoni “Ahasveeruse uni” kirjanduse ja ajaloo tundides”. Koolitust viivad läbi õpetajad Karolina Antons ja Silja Russak Tartu Mart Reiniku Koolist ning kirjandusteadlane Tiina Kirss Eesti Kirjandusmuuseumist ja Tartu Ülikoolist. Huvilistel palutakse registreeruda hiljemalt 7. aprilliks sellel lingil.
Koolitus on mõeldud nii kirjanduse kui ka ajaloo- ja ühiskonnaõpetuse õpetajatele, kes soovivad käsitleda Ene Mihkelsoni romaani “Ahasveeruse uni” gümnaasiumi ja/või 9. klassi kirjanduse ja ajaloo tundides metsavendluse, inimsuhete ja inimeste valikute ning väärtuste käsitlemisel.
Koolitus tõukub 2023. aasta sügisel Tartus, Eesti Kirjandusmuuseumis toimunud konverentsist “Olnu on ikka veel täna”, mida korraldasid Ene Mihkelsoni Selts ja Eesti Ajaloo- ja Ühiskonnaõpetajate Selts koostöös Emakeeleõpetajate Seltsiga. Koolituspäeva jooksul saavad õpetajad sissevaate Ene Mihkelsoni loomingusse (ringkäik näitusel), töötavad süvitsi romaani “Ahasveeruse uni” peatükiga 36 ning saavad läbi proovida konkreetsed lähenemised ja tehnikad, kuidas saab romaanist lähtudes käsitleda metsavendluse temaatikat, tugevdades sealjuures õpilaste väärtus- kultuuripädevusi.
Rohkem infot koolituse lehel.

Noortekirjanduse päev
2024-04-12 00:00 - 23:59
Tallinna Keskraamatukogus tuleb päev täis noortekirjandust
Reedel, 12. aprillil toimub Tallinna Keskraamatukogus noortekirjanduse päev, kus tutvustatakse noortekirjandust ja -kirjanikke. Päeva lõpetab noorteromaani “Ketsid” esitlus.
Noortekirjanduse päeval kuulutatakse välja Margus Karu nimelise auhinna võitja, millega tunnustatakse 2023. aastal ilmunud ning Tallinna Keskraamatukogus kõige enam laenatud Eesti noorteraamatu autorit. Lisaks avaldatakse üle-eestilise hääletuse „Noor loeb“ tulemused ja antakse välja samanimelised kirjandusauhinnad. Tunnustuse pälvivad noortele enim meeldinud 2023. aasta noorteromaanid. Kuulutatakse välja ka traditsiooniline “Noor loeb“ lugemisväljakutse, mis kestab 1. detsembrini ning milles osalejatel on võimalik võita erinevaid auhindu.
Tallinna Keskraamatukogu peamajas (Estonia pst 8) jätkub päev paneeldiskussiooniga, kus arutletakse noorte lugemisharjumuste ja lugemuse üle, arutelus osalevad Ene Sepp ja Sass Henno ning raamatusõpradest noored. Peale paneeldiskussiooni tutvustab Robert Kurvitz, kuidas sai raamatust “Püha ja õudne lõhn” videomäng “Disco Elysium”. Päeval esineb Kännukuke raamatukogus Maniakkide Tänav, Pirita raamatukogus Katariina Libe. Pääsküla raamatukogus tutvustab kirjandust Ketlin Priilinn ning võõrkeelse kirjanduse osakonnas Eia Uus. Koostöös erinevate Tallinna noortekeskustega toimuvad põnevad töötoad noortele.
Noortekirjanduse päeva lõpetab noorteromaani “Ketsid” esitlus ja ajakirja Värske Rõhk tutvustus. Esinevad romaani tõlkija Madli Oras, Värske Rõhu pea- ja kriitikatoimetaja Hanna Linda Korp ning Värske Rõhu tegevtoimetaja Saara Liis Jõerand.
Noortekirjanduse päeva korraldamist toetab Eesti Kultuurkapital. Täpsema info ja ajakava leiab Tallinna Keskraamatukogu veebilehelt.

IT- ja nutifestival "CADrina 2024"
2024-04-12 00:00 - 23:59
Õpilaste kiirtee karjäärini – saatke nad noorte IT-festivalile “CADrina 2024”!
12. aprillil toimub Eesti IT- ja inseneeriahuviliste õpilaste aasta suursündmus IT- ja nutifestival “CADrina 2024”. Ettevõtjate kinnitusel on tegu unikaalse võimalusega saada kogemusi, luua kontakte ja jääda silma mitu korda üle Eesti keskmise palka maksvatele tulevastele tööandjatele. Aega end kirja panna on vaid 2. aprillini.
„Eesti targa tööstuse ettevõtjad vajavad teie abi, Eesti õpetajad! Aidake kokku tuua meie IT- ja targa tööstuse tulevikutegijad, et hästi läheks nii noortel endil kui kogu Eestil,” kutsus üles Eesti Masinatööstuse Liidu nõukogu esimees Veljo Konnimois.
Tehnoloogiaettevõtja sõnul peitub kõigi tänaste suurte probleemide – kliimakriisi, sõjaohu, majandusraskuste – lahendamise võti loodusainete teadmiste nutikas rakendamises. Just selliste huvide ja oskustega tänased noored konstrueerivad homme rohemajanduse seadmeid, riiki kaitsvaid roboteid või targa ekspordi tooteid.
„Eesti noored, kel on potentsiaali niimoodi maailma päästa – ja selle käigus saada ka ise märkimisväärselt jõukaks –, kohtuvad juba 14. korda Kadrina Keskkooli korraldatud CADrinal. Siit saab hakkaja noor võimsalt tuult tiibadesse ning alles avanev talent indu ja julgust kogu eluks,” kinnitas Konnimois.
„Meie oleme kohal ning jagame noortele kogemusi ja soovitusi otse inseneeria eesliinilt. Saame ja jääme väärt kontaktideks. Ikka ja jälle tuleb ka ette, et pädev CADrina võistleja leiab end peagi juba mõne Eesti targa tööstuse ettevõtte tiimist,” lisas ettevõtja.
„Õpetaja, kes sa hoolid oma õpilaste tulevasest karjäärist ja sellest, et tänased noored maailma jälle korda teeks – saada nad Kadrinasse CADrinale!” kutsus ettevõtja üles.
Vaata infot CADrinale registreerumise kohta sündmuse kodulehelt. Aega õpilastiimidel end kirja panna on kuni 2. aprillini.
Kadrina Keskkool

Karjääriõhtu
2024-04-10 18:00 - 19:00
Kolmapäeval, 10. aprillil kella 18–19 toimuval karjääriõhtul esineb Jasper Ristkok ning teema on “Teistsugune füüsika”.
Jasper Ristkok on Tartu Ülikoolis füüsika doktorant ning teeb tippteadust tuumasünteesireaktorite ohutuse arendamiseks. Bakalaureuse ajal töötas ta KVARKis insenerina ning sealne töö kulmineerus Guinnessi rekorditesse läinud maailma suurima Rubensi toru ehitamisega, mida kasutati Saku Suurhallis KVARK Show’s. Magistri- ja doktoriõpingute ajal lõi Ristkok käed külge Praktikalis füüsikatundi uute katsete ja katsevahendite disainimises.
Jasper on teinud vabatahtliku tööd nii teaduse populariseerimises kui Ukrainale sõjalise abi pakkumises. Läbi aastate on olnud Jasperil üks läbiv suund: seiklused ja eneseareng, mistõttu on ta võtnud vastu suuri väljakutseid. Seeläbi on ta hulgaliselt oskusi, tutvusi ja elukogemust saanud, kohtudes näiteks USA ja Kanada senaatoritega või olles seljakotirändur Kagu-Aasias.
Oodata on ülipõnevat demonstratsiooni!
Karjääriõhtute eesmärk on tõsta gümnasistide ja noorte täiskasvanute huvi inseneeria, täppisteaduste ja kutsehariduse vastu. Õhtute teemad lähtuvad gümnaasiumi õppekavast.
Piletid Fientast https://fienta.com/et/karjaariohtu2023

Äksi [eel]arvamusfestivali teemakorje
2024-04-10 00:00 - 2024-04-25 23:59
10.–25. 04 Äksi [eel]arvamusfestivali teemakorje https://jaaaeg.ee/aksi-eel-arvamusfestival-2024-2/

Õppepäevad "Ravimisektori Tulevik: innovatsioon, koostöö ja karjäärivõimalused"
2024-04-10 00:00 - 23:59, 2024-04-05 00:00 - 23:59, 2024-04-01 00:00 - 23:59
1.04, 5.04, 10.04. Õppepäevad “Ravimisektori Tulevik: innovatsioon, koostöö ja karjäärivõimalused”
Ürituse eesmärk on avada uksed ravimisektori maailma ning tutvustada selle põnevat ja mitmekülgset valdkonda

Õppepäeva käigus saate teada, kuidas ravimeid disainitakse ja toodetakse ning kuidas need jõuavad lõpuks patsientideni. Samuti räägime ravimite järelevalvest ja seadusandlusest ning tutvustame proviisori kui ravimiteadlase õpet.
Meie koolitusel jagavad oma kogemusi ja teadmisi ravimisektori spetsialistid. Osalejatel on võimalus esitada küsimusi ja saada nõuandeid otse kogenud proviisoritelt ning ekspertidelt selles valdkonnas.Lisaks saate ennast proovile panna, lahendades praktilisi ravimitega seotud ülesandeid.

Õppepäevad toimuvad kolmes linnas:
1. aprillil 2024 Tartus, Ravila 14a, auditoorium 1019
5. aprillil 2024 Tallinnas, Tallinna Tehnikakõrgkool, Pärnu mnt 62, aula
10. aprillil 2024 Pärnus, Tartu Ülikooli Pärnu kolledž, Ringi 35, auditoorium C208.
Koolitusele on eriti oodatud gümnaasiumiõpilased, kellel on huvi ravimiteaduse, meditsiini, keemia, bioloogia, majanduse või õigusteaduste vastu.
Huvilistel soovitame registreerida kohe siin, kohtade arv on piiratud!
Lisainfo https://teaduskool.ut.ee/et/sisu/oppepaev-ravimisektori-tulevik

ETAGi õpilaste teadusfestival
2024-04-09 00:00 - 2024-04-10 23:59
ETAGi õpilaste teadusfestivali suur juubel toimub 9.–10. aprillil Tartus
Eesti Teadusagentuur kutsub kõiki teadushuvilisi osalema igakevadisel suursündmusel, õpilaste teadusfestivalil, mis sel aastal tähistab AHHAA keskuses enda suurejoonelist 10. aasta juubelit.
Ürituse oluline osa on õpilaste teadustööde riikliku konkursi teine voor, mille raames toimub kuni 100 parima õpilase uurimistöö esitlemine. See kulmineerub teisel päeval parimate tööde auhinnagalaga, kus antakse üle riiklikud preemiad ja partnerite eriauhinnad. Üles astuvad ka noorimad teadlased ehk algkooliõpilased, kes tutvustavad oma uurimusi.
Samuti saavad festivali külastajad nautida mitmekülgseid teadusteatri etendusi, osaleda inspireerivatel ettekannetel, lustida AHHAA keskuse atraktsioonidel ja tutvuda messialal teaduse populariseerijatega igast Eestimaa nurgast.
„Selle festivaliga tähistame teadust ja ennekõike noori teaduses. See on ideaalne viis, kuidas anda noortele uus nägemus eri viisidest, kuidas uurimistööd teha saab. Uurimistöö tegemine peab olema lõbus, millegi endale siiralt huvi pakkuva avamine, ja festivali üks eesmärk ongi aidata noortel seda suunda väljastpoolt kasti leida ning anda suuniseid selle teostamiseks,“ ütles ETAGi juhatuse esimees Anu Noorma.
Noorte uudishimu, leidlikkust ja pealehakkamist väärtustatakse tema sõnul Eestis palju. Seda ilmestab ka muljetavaldav kohalolu tänavusel festivali messialal, kus on kohal: Eesti Lennuakadeemia, Solaride, Eesti Tervisemuuseum, Pernova Hariduskeskus, OÜ Merkuur, Tallinna Tehnikaülikooli tehnoloogiakool, Eesti Maaülikool, Tartu Ülikooli loodusmuuseum ja botaanikaaed, Tartu loodusmaja, MTÜ Robootika, Eesti Tudengisatelliidi Sihtasutus, Rakett 69 teadusstuudiod, Tartu Ülikooli tehnoloogiainstituut, Tartu Ülikooli observatoorium, Tartu Ülikooli teaduskool.
Sel aastal antakse samuti välja hulk eripreemiaid, mida jagavad: Rakenduskõrgkoolide Rektorite Nõukogu, Eesti Teaduste Akadeemia, Eesti Noorte Teaduste Akadeemia, Eesti Maaülikool, Tallinna Tehnikaülikool, Eesti Kunstiakadeemia, Tallinna Ülikool, Tartu Ülikooli teaduskool, Tartu Ülikooli observatoorium, Eesti Keele Instituut, AS Metrosert, portaal Eesti Geoloog, SA Teaduskeskus AHHAA, OÜ Praktikal Education, Integratsiooni Sihtasutus, Eesti Kirjandusmuuseum, Regionaal- ja Põllumajandusministeerium, Majandus- ja Kommunikatsiooniministeerium, Haridus- ja Teadusministeerium, Kultuuriministeerium, Kliimaministeerium, Kaitseministeerium.
Praktiline info

Kõikidele eelregistreeritud kooligruppidele (grupis vähemalt 12 inimest) on festivali külastamine tasuta. Registreerimine on avatud kuni 8. aprillini kuni kell 12 aadressil https://calendly.com/ahhaa/etag-i-kooligruppide-registreerimine.
Kooligrupid saavad endale soovi korral registreerides soetada planetaariumi pääsme hinnaga viis eurot külastaja kohta.
Teised teadusfestivali huvilised saavad soetada AHHAA keskuse pileti soodushinnaga seitse eurot ja planetaariumi pileti hinnaga kuus euroga.
Oluline on teada, et kui peaks juhtuma, et AHHAA keskuse mahutavuse piir on saavutatud, siis rohkem külastajaid kahjuks vastu võtta ei saa.
Loe lähemalt ETAGi õpilaste teadusfestivali kodulehelt: https://miks.ee/teadusfestival.

Perepäev Energia avastuskeskuses
2024-04-06 11:00 - 14:00
Laupäeval, 6. aprillil kell 11–14 tähistatakse Energia avastuskeskuses NATO-ga liitumise 20. aastapäeva ja NATO 75. aastapäeva perepäevaga.
Üritus pakub mitmekülgset programmi ja põnevaid esinejaid. Perepäeva tervituskõne peab Eesti NATO Ühingu nõukogu esimees Riho Terras. Kohtume õhuväe leitnant Ivar Soosaluga, muusikalise etteaste teeb Ruslan Trochynskyi ning 2023. aastal Eesti teaduse populariseerimise elutööpreemia laureaadi Aare Baumeri juhendamisel toimub paberlennukite töötuba.
Energia avastuskeskuse juhataja Martin Sõmeri sõnul on tegemist olulise temaatikaga Eesti ajaloos.”Meie eesmärk on pakkuda põnevaid ja harivaid elamusi kõigile külastajatele ning anda panus teadmiste ja teadlikkuse kasvule. NATO-ga liitumise 20. aastapäeva tähistamine on suurepärane võimalus rõhutada koostöö olulisust ning tuletada meelde meie ühiseid väärtusi ja eesmärke rahvusvahelisel tasandil.”
Üritus sobib kõigile huvilistele ning pakub tegevusi nii suurtele kui ka väikestele. Tule ja tähistame koos olulisi verstaposte Eesti ja NATO ajaloos. Sissepääs keskusesse on tavahinnaga. Piletid saab eelnevalt soetada Fientast https://fienta.com/et/perepaev-ning-paberlennukite-meisterdamise-tootuba või kohapeal kassast.
Perepäeva kava:
10.00 Uksed avatakse
10.00-11.00 Energia avastuskeskusega tutvumine
10.30 Lühifilmide näitamine keskuse planetaariumis
11.00-11.10 Tervituskõne peab Riho Terras, Eesti NATO Ühingu nõukogu esimees
11.10-11:20 Kohtumine õhuväe leitnant Ivar Soosaluga
11.30-14.00 Paberlennukite meisterdamise töötuba “Tee endale NATO lennuk” ja lennuvõistlus

Rahvusvaheline lasteraamatupäev
2024-04-02 00:00 - 23:59
Rahvusvaheline lasteraamatupäev

2. aprillil tähistavad Rahvusvaheline Noorsookirjanduse Nõukogu (IBBY) ja selle rahvuslikud sektsioonid üle maailma rahvusvahelist lasteraamatupäeva.

Bioloogiaviktoriin "Siniroheline maa"
2024-04-01 00:00 - 2024-04-21 23:59
1.04–7.04. Bioloogiaviktoriin “Siniroheline maa” I voor 6.–9. klassi õpilastele
Võistlus toimub kolmes voorus, I voor toimub 1.04–7.04, II voor 8.04–14.04, III voor 15.04–21.04. Igas voorus tuleb lahendada 15 ülesannet. Esimene voor keskendub taimedele, teine voor loomariigile ja kolmas voor inimesele ja teda ümbritsevale maailmale. Ülesannete lahendamiseks aega 40 minutit. Võistlus toimub teaduskooli e-viktoriinide keskkonnas viktoriinid.ee.
https://e-oppekeskus.ee/viktoriinid/bioloogiaviktoriin-siniroheline-maa/

Keemiavõistlus "Indikaator"
2024-03-28 00:00 - 23:59
28.03. keemiavõistlus INDIKAATOR 8.–12. klassi õpilastele
Võistluse põhieesmärk on avardada Sinu keemilist maailmapilti. Võistlusele on oodatud kõik 8.–12 klassiõpilased. Ülesanded on kahes vanuserühmas: 8.-9. klass ja 10.-12. klass. Võistlust alustades vali, kumma vanusrühma ülesandeid lahendada soovid.
Ülesannete lahendamiseks on aega 60 minutit.
Võistlus toimus teaduskooli e-viktoriinide keskkonnas viktoriinid.ee.

Lääne-Virumaa Noorte Tervisekonverents
2024-03-21 00:00 - 23:59
Väike-Maarjas leiab noortele aset nimekate esinejatega tervisekonverents
21. märtsil toimub Väike-Maarja gümnaasiumis Lääne-Viru maakonna 8.–12. klassi noortele suunatud Lääne-Virumaa Noorte Tervisekonverents, mille eesmärk on suunata õpilasi teadlikult mõtlema enda tervisekäitumisest ja tõsta fookusesse noorte tervise teemad. Konverentsil kohtuvad noortega oma valdkonna tõelised arvamusliidrid: Epp Kärsin, Ott Kiivikas, Rita Rätsepp. Päeva avab Sotsiaalministeeriumi esindaja.
Noortel on võimalus valida kaheksa erineva töötoa tegevuste vahel:

Epp Kärsin – “Seksuaalsus”
Toitumisterapeut Diana Zitšenko – “Tervislik toitumine”
Siim Kelner – “Kuidas võiksid noored toidulisanditesse suhtuda?”
Anneli Raave-Sepp – “Raua- ja D-vitamiini vähesus liigse väsimuse põhjustena”
Füsioterapeut Helina Kalda – “Kuidas kasutada kehalist aktiivsust enda eduka elu alustalana?”
Suukool – “Suutervis”
Eliis Mätas – “Loodusmatkad ja vaimne tervis”
Heidy Õunapuu – “Ärevus”

Konverentsile on oodatud ka koolijuhid, kellele on eraldi kohtumine Rita Rätsepaga teemal “Kuidas hoida oma vaimset tervist ja toime tulla tööstressiga”. Huvi tervisekonverentsi vastu on olnud suur, kohad täitusid kiiresti ning osalema on oodata 150 õpilast. Lisaks Väike-Maarja gümnaasiumile osalevad noored Rakvere Ametikoolist, Rakvere Vabaduse Koolist, Sõmeru Koolist, Simuna Koolist, Rakke Koolist ja Aseri Koolist.
Tervisekonverentsi korraldab Väike-Maarja gümnaasiumi 10. klassi õpilane Angelina Alt. Angelina on varem paistnud silma erinevates projektides osalemisega, näidates erilist huvi eesti keele ja inimeseõpetuse valdkonna vastu.

Haridusseaduse eelnõu arutelu
2024-03-19 12:00 - 13:30
Haridusseaduse eelnõu arutelu
Juba järgmisest õppeaastast võib hakata kehtima Haridusseaduse muudatuste pakett, mis muu hulgas pikendab õppimiskohustust 18. eluaastani ning reformib oluliselt kutseharidust. Eelnõuga on kavas riigikogu ette jõuda aprillis.
Mida seadusemuudatus endaga kaasa toob? Milline vahe on koolikohustusel ja õppimiskohustusel?
Kuidas mõjutab see noorte õpimotivatsiooni ja ühiskonda laiemalt? Miks peavad kõik nii kaua õppima ja kas kohustuslik keskharidus on hädavajalik? Mida näitavad varasemad praktikad? Millistele punktidele pole eelnõus piisavalt tähelepanu pööratud?
Nende ja paljude teiste küsimuste üle arutlevad 19. märtsil kell 12.00–13.30 Tallinna Ülikooli Maximumi saalis (Narva mnt 29, A-002), Tallinna Ülikooli haridusteaduste instituudi õppejõud ja haridusteadlased
Kai Pata (täiskasvanuhariduse ja mitteformaalõppe professor), Meril Ümarik (haridusuuringute dotsent), Krista Loogma (kutsehariduse teenekas professor) ja Sirje Rekkor (kutsepedagoogika lektor).
Vestlust juhib Tallinna Ülikooli haridusteaduste instituudi doktorant Mikk Granström.
Ajakava:
12.00–12.05 sissejuhatus
12.05–12.45 sõnavõtud
12.45–13.15 vestluspaneel
13.15–13.30 küsimused-vastused
Olete oodatud osalema nii kohapeal kui veebis.
Registreerimine https://www.tlu.ee/sundmused/haridusseaduse-eelnou-arutelu
Lisainfo Margit Sellik
haridusteaduste instituut, margit.sellik@tlu.ee

Karjääripäevad
2024-03-19 00:00 - 2024-03-26 23:59
Virumaa kolledž korraldab karjääripäevade sarja maakonna ettevõtetes
TalTechi Virumaa kolledž korraldab 19. – 26. märtsini karjääripäevad Ida- ja Lääne-Virumaa gümnasistidele ning kutsehariduskeskustes õppijatele. Võimalusi teha põnevat ja tasuvat karjääri tutvustatakse õpilastele kohapeal neljas ettevõttes – Hanza Mechanicsis, Jeld-Wen Eestis, Eesti Energias ning Viru Keemia Grupis.
Karjääripäevade avaüritusel 19. märtsil võtab Narva Hanza Mechanicsis õpilasi vastu tehase juht Juhan Terasmaa. Ta tutvustab nii rahvusvahelist Hanza Mechanics gruppi kui ettevõtte Tartu ja Narva tehastes toimuvat. Lähemalt räägitakse karjäärivõimalustest Narva uues tehases, kus täna töötab juba üle 300 inimese (operaator-seadistajad, keevitajad, koostajad, tehnoloogid jt). Toimub ekskursioon kõigis tehase osakondades, alustades laost ja jätkates kogu tootmisprotsessiga.
Analoogsed tutvustused ja ekskursioonid toimuvad veel 21. märtsil Jeld-Wen Eesti tehases Rakveres ning 22. märtsis Eesti Energia Auvere tehases.
Karjääripäevade lõppüritus leiab 26. märtsil Kohtla-Järvel Viru Keemia Grupis (VKG). Seal tutvustavad ettevõtte infotehnoloogia juht Lauri Saul ja peaspetsialist Olga Guseva tootmisandmete kogumist, visualiseerimist ja analüüsi. VKG karjäärivõimalusi tutvustab töösuhete juht Tea Allikmäe. Lisaks toimub ekskursioon VKG Oil Petroter III õlitehases.
TalTechi Virumaa kolledži partnersuhete juht Anna Kaljusaar toob esile, et karjääripäevad pakuvad noortele head võimalust vahetult oma kutsevaliku perspektiive tunnetada.
„Kohalikud ettevõtted ja Virumaa kolledž pakuvad võimalusi saada tipptasemel insenerideks ning teha edukat karjääri nii oma kodukohas kui mujal maailmas,“ ütles Kaljusaar.

Emakeelepäev: Vikerraadio e-etteütlus
2024-03-14 00:00 - 23:59
Vikerraadio e-etteütlus toimub täna kell 10.25
Vikerraadio kutsub e-etteütlusega emakeelepäeva tähistama. E-etteütluse tekst loetakse Vikerraadio eetris ja ERR.ee portaalis ette täna kell 10.25, teksti saab esitada kella 11ni lehel etteytlus.err.ee.

Järjekorras juba 17. korda toimuvat Vikerraadio e-etteütlust saab kaasa teha Eestis ja välismaal, osalemiseks läheb vaja vaid seadet teksti kirjutamiseks ning ligipääsu internetile. Etteütluse tekst tuleb sisestada lehele etteytlus.err.ee, valida kategooria ja täita kontaktandmed.
Etteütlusele pühendatud saade algab Vikerraadios kell 10.05, kus jagatakse veel viimaseid nõuandeid. Etteütluse tekst loetakse esmakordselt ette kell 10.25, teksti esitatakse mitu korda järjest. Etteütlust saab kirjutada kella 11ni. Etteütluse teksti saab kuulata nii raadiost kui ka veebist Vikerraadio kodulehe vikerraadio.err.ee ja Eesti Raadio mobiiliäpi kaudu. Samaaegselt raadioeetriga ilmub ERR.ee portaali vaegkuuljatele mõeldud video, kus teksti saab lugeda huultelt. Raadioeetris esitab teksti Kaja Kärner, videos Veronika Uibo.
Vikerraadio kuulutab võitjad välja kell 14.05 algavas saates, kus selgitatakse tekst ja võimalikud veakohad ka lahti. Lisaks üldvõitjale avalikustatakse saates parimad kuues kategoorias: õpilased, täiskasvanud, filoloogid ja emakeeleõpetajad, muu emakeelega inimesed, vaegkuuljad ning välismaal elavad-õppivad eestlased. Eriauhind antakse parimale nutiseadmega kirjutajale ning auhindu loositakse välja kõikide osalejate vahel.
Korrektne tekst koos paralleelvariantide ja veaohtlike kohtade selgitustega pannakse üles etteütluse lehele ja ERR.ee portaali. Etteütluse päeval saab kirjutamise käigus tekkinud küsimusi täpsustada kella 16ni keelenõuande telefonil 631 3731.
Etteütluse toimkond kutsub kõiki aktiivselt osalema ja kirjutatud teksti lehel ka esitama. Etteütluse järel avaldatakse vaid võitjate nimed, osalejad saavad enda kirjutatud teksti korrektse tekstiga võrrelda pärast tulemuste kokkuvõtet.
Vahvad fotod e-etteütluse kirjutamisest on oodatud aadressile viker@err.ee.
Sotsiaalmeedias palutakse kasutada teemaviidet #vikerraadioetteütlus.
Vikerraadio korraldab e-etteütlust koos Eesti Keele Instituudi ning Haridus- ja Teadusministeeriumiga. 2024. aasta e-etteütluse teksti koostasid Tallinna Ülikooli kirjandusõpetuse ja eesti kirjanduse nooremlektor Joosep Susi, Eesti Keele Instituudi juhtivkeelekorraldaja Peeter Päll, Eesti Keele Instituudi vanemkeelekorraldaja Maire Raadik, Eesti Keeletoimetajate Liidu esimees, Tartu Ülikooli keelenõunik Helika Mäekivi, Tallinna Ülikooli emakeeledidaktika lektor Merilin Aruvee, Haridus- ja Teadusministeeriumi keelepoliitika nõunik Helin Kask ning Vikerraadio vastutav toimetaja, “Keelesaate” autor Piret Kriivan.

„Sõjareekviem“ Kaarli kirikus
2024-03-09 20:00 - 21:00
„Sõjareekviem“ Kaarli kirikus
9. märtsil möödub 80 aastat Tallinna märtsipommitamisest ja selle meenutamiseks tuleb EMTA ja Tallinna linna koostöös Kaarli kirikus ettekandele Britteni „Sõjareekviem“. Esinevad solistid Arete Kerge (sopran), Mati Turi (tenor), Taavi Tampuu (bariton), RO Estonia poistekoor, dirigent Hirvo Surva, orelil Olga Opryshko, EMTA koor, RO Estonia noormeestekoor, Tartu Ülikooli Akadeemiline Naiskoor, kammerkoor Collegium Musicale, EMTA sümfooniaorkester ja sinfonietta, dirigent Toomas Kapten. „Sõjareekviem“ on helilooja sõjavastane manifest ning hoiatus tulevastele põlvedele, samas väljendab see ka inimlikku lootust ja armastust ning veendumust, et parem, puhtam ja ilusam maailm on võimalik.
Kontsert algab kell 20.

Telesaade „Noor meister“ viies hooaeg
2024-03-08 00:00 - 23:59
8. mail alustab Kanal 2-s telesaate „Noor meister“ viies hooaeg.

Konverents “Küberkiusamise peatamine on meie kõigi asi”
2024-03-07 00:00 - 23:59
SA Kiusamisvaba Kool korraldab 7. märtsil konverentsi “Küberkiusamise peatamine on meie kõigi asi”. Päeva peaesineja on üle maailma tunnustatud küberkiusu ekspert, konsultant ja raamatute autor prof. Sameer Hinduja USAst. Veebi teel konverentsil osalemiseks on võimalik veel tänase päeva jooksul end registreerida.
“Küberkiusamine on pandeemiline ja kiirelt muutuv nähtus, kuid teadmisi selles vallas napib laialdaselt,” tõdeb SA Kiusamisvaba Kooli tegevjuht Ingi Mihkelsoo. “Loodame konverentsi kaudu anda olulist tõuget küberkiusamise alase teadlikkuse ja sellega võitlemise oskuste ja julguse kasvuks Eestis,” toonitab Mihkelsoo teema tõstatamise vajalikkust.
Konverentsi eesmärk on avada küberkiusamise erinevaid tahke ja tagajärgi, anda juhiseid tegutsemiseks ning teadvustada igaühe rolli kiirelt ning ulatuslikult leviva laste, noorte ja ka täiskasvanute elusid kahjustava probleemi lahendamisel.
SA Kiusamisvaba Kooli sisujuht Kristiina Treial toonitas, et vajaminevate teadmiste, oskuste või julguse puudumise tõttu jäävad lahendamata paljud kiusamisjuhtumid. “Kui täiskasvanuni jõuab noor inimene küberkiusamise infoga, siis minu lugupidamine – see on suurim usaldus ja parim võimalus aidata peatada potentsiaalselt elu lõhkuvat sündmust,” julgustas Treial täiskasvanuid sekkuma. Konverentsil tuuakse fookusesse küberkiusamine läbi erinevate vaatenurkade ning avatakse kiusamise ennetamise ja peatamise viise. Spetsialistide osalusel toimuvas paneeldiskussioonis analüüsitakse erinevatest perspektiividest lähtuvalt üht konkreetset küberkiusamise juhtumit.
Alahinnata ei tohi erinevate ametiasutuste õiget meelestatust koostöö osas ega vastutuse võtmise vajalikkust. “Küberkiusamine on tõeliselt meie kõigi asi. Me kõik saame seda märgata, seda peatada, st jagamise ja laikimise asemel korrale kutsuda või raporteerida, toetada seda, kes küberkiusamisega pihta on saanud. Kõige halvem on see, kui jäädakse üksi,” rõhutas Treial.
Konverentsil astuvad üles Anne Kleinberg (Eesti Psühhiaatrite Seltsi juht, Tallinna Lastehaigla Vaimse Tervise Keskuse juhataja), Olle Selliov (koolipsühholoog ja pereterapeut), Karin Streimann (Tervise Arengu Instituudi ennetusvaldkonna juht), Cattre Hein (õpetaja, mentor ja koolitaja), Inger Klesment (digimeediapädevuse ekspert), Andero Sepp (veebipolitseinik), Malle Hallimäe ja Kerli Valner (Targalt internetis) ning juristid Omar Kõiv ja Mikk Ilves (RASK advokaadibüroo). Noorte nägemuse toovad kuulajateni Eesti Õpilasesinduste Liidu liige Karola Kuldsaar ja Pärnu Sütevaka Humanitaargümnaasiumi abiturient Desire Pärn. Päeva seob tervikuks SA Kiusamisvaba Kooli asutajaliige ja sisujuht Kristiina Treial. Peaesineja Sameer Hinduja (otselülitus USAst) annab oma ettekandes ülevaate sellest, mis praegu küberkiusamise maailmas toimub ja millised võiksid olla parimad ennetusvõimalused.
Konverentsil on avatud messiala, kus tutvustavad oma tegemisi mitmed ennetustööd tegevad organisatsioonid – Lastekaitse Liit (Kiusamisest vabaks), Laste aeg, Noorteühing TORE, Peaasi, Vaikuseminutid, Eesti Õpilasesinduste Liit, START Retked – KLAPP programm ning Eluks valmis.
Konverentsi toimumist rahastab EMP toetuste Aktiivsete Kodanike Fond, mida vahendab Avatud Eesti Fond koostöös Vabaühenduste Liiduga. Konverentsi toimumise teeb heategevusliku koostööna võimalikuks Telia Eesti.
2012. aastal asutatud SA Kiusamisvaba Kool vahendab Turu Ülikoolis välja töötatud KiVa programmi enam kui 120-s Eesti koolis. KiVa programmi abiga õpivad lapsed kiusamist ära tundma ning kiusamisjuhtumitele kohaselt reageerima, suur rõhk on pealtvaatajate rolli teadvustamisel. Lisaks Soomele ja Eestile kasutatakse KiVa programmi juba enam kui 20 riigis üle maailma.
Rohkem infot konverentsi kohta https://kiusamisvaba.ee/kuberkiusu-konverents/

Üleeuroopaline logopeediapäev
2024-03-06 00:00 - 23:59
Üleeuroopaline logopeediapäev
Alates 2004. aastast tähistame 6. märtsil üleeuroopalist logopeediapäeva, mille eesmärk on avalikkuse teavitamine erinevatest kõne- ja neelamishäiretest ning logopeedi elukutsest. 2024. aasta logopeediapäeva teema on “Suhtlemine on kõige aluseks – logopeediline teraapia selle võtmeks!”

Kogemuskoolitus “Kiirendamine andeka õppija arengut toetava meetodina”
2024-02-29 11:00 - 15:00
Kogemuskoolitus: Kiirendamine andekat õppijat toetava meetmena
29.veebruaril 2024 (kell 11–15) toimub kogemuskoolitus “Kiirendamine andeka õppija arengut toetava meetodina”.
Koolitusel jagavad oma kogemusi kiirendamise rakendamisest (klassi vahelejätmine, kaks klassi ühe aastaga) Tartu Miina Härma Gümnaasiumi õppejuht Terje Hallik ja matemaatikaõpetaja Tiiu Sasi ning Elva Gümnaasiumi õppenõustaja Maiu Nurmoja. Omapoolse vaate annavad ka protsessi läbi teinud õpilaste vanemd. Kiirendamise üldistest prntsiipidest teeb teoreetilise sissejuhatuse Viire Sepp.
Koolitus toimub Tartu Ülikooli peahoone auditooriumis 140 (Tartu, Ülikooli 18) ning osalema on oodatud koolide juhtkondade liikmed, tugispetsialistid, õpetajad jt. Eriti on oodatud osalejad koolidest, kus on kiirendamise rakendamine kaalumisel mõne konkreetse õppija puhul.
Koolitus on osalejatele tasuta, kuid vajalik on registreerimine lingil:
https://forms.gle/Fz5NRwXGD8zeSdDA7
NB! Kohtade arv on piiratud: 40 (piirarvu täitumisel suletakse registreerimisvorm). Ühest koolist saab registreeruda maksimaalselt 2 inimest. Toitlustamine on omal kulul. Osalejatele koolitustõend.
Kogemuskoolitust korraldab MTÜ Eesti Talendikeskus Haridus- ja Teadusministeeriumi toetusel.
Küsimuste korral kontakt Viire Sepp viire.sepp@ut.ee

Õpetajate rahatarkuse seminar
2024-02-29 10:00 - 14:00
Õpetajate rahatarkuse seminar keskendub finantsteenustele

Eesti Pank ja Finantsinspektsioon kutsuvad majandus-, ühiskonna- ja ettevõtlusõpetajaid 29. veebruaril kell 10–14 rahatarkuse seminarile Eesti Panga muuseumis. Seminaril tutvustame ülevaadet vastvalminud analüüsist Eesti laenuturu kohta, räägime, milliseid teenuseid peavad kõik pangad tarbijale pakkuma ja milliseid kaebusi on nende kättesaadavuse osas esitatud ning vaatame otsa sularaha olukorrale Eestis ehk selle kättesaadavusele, keskkonnajäljele ja tulevikule. Seminar kulmineerub rahatarkuse lauamängude meisterdamise juhendamist õpetava töötoaga ning huvilistel on võimalik osaleda ka ekskursioonil Eesti Panga kvartalis.

Sel korral finantsteenustele suunatud õpetajate rahatarkuse seminari avab Eesti Panga finantsstabiilsuse osakonna juhataja asetäitja Jana Kask, kes tutvustab värsket analüüsi pankadevahelise konkurentsi toimimise kohta Eesti laenuturul.
Finantsinspektsiooni jurist Oskar Friedrich Oengo räägib sellest, millised pangateenused peavad seaduse järgi olema inimestele kättesaadavad ja miks ei tohi pangad ilma mõjuva põhjuseta keelduda inimestele pangakonto avamisest.
Sularaha- ja taristuosakonna juhataja Rait Roosve räägib sularaha hetkeseisust Eestis ja selle tulevikust, sh raha kättesaadavusest, kriisiolukordadest, raha keskkonnajalajäljest ja sendikasutamist vähendavast seaduseelnõust ning europangatähtede III seeria tulekust.
Lisaks tutvustab Finantsinspektsiooni kommunikatsioonispetsialist Kaisa Gabral eesseisva rahatarkuse kuu tegevusi ning juhatab sisse eelkõige rahatarkust õpetavate-inspireerivate lauamängude loomise töötoa, mille viib läbi disainer ja mitmete tuntud lauamängude autor Meelis Looveer. Finantsinspektsioon ja noorteinfoportaal Teeviit korraldavad märtsis uue rahatarkuse lauamängude konkursi, mille jaoks saab töötoast inspiratsiooni ja teadmisi ammutada.
Seminari lõpetab EV106 inspireeritud ja Otto Tiefi valitsusest 80 aasta möödumisele pühendatud ringkäik giidiga Eesti Panga kvartalis. Õpetajate rahatarkuse seminarist saab osa võtta Eesti Panga muuseumis (Estonia pst 11) kohapeal või üle veebi. Seminar on tasuta.
• Veebi teel osalemiseks end registreerima ei pea, otseülekannet näeb meie YouTube’i kanalist.
• Kohtade arv muuseumis kohapeal osalemiseks on piiratud, registreerumine on avatud 23. veebruarini.
Registreeri end seminarile SIIN.
AJAKAVA
9.45 Kogunemine, hommikukohv ja suupiste
10.00 Avasõnad. Siiri Ries (Eesti Panga muuseum)
10.05–10.25 Pankadevaheline konkurents Eestis: laenuturu efektiivsus ja areng. Jana Kask (Eesti Pank)
10.25–10.30 Videovahepala Kristi Saarega
10.30–10.50 Pangateenuste kättesaadavusest. Oskar Friedrich Oengo (Finantsinspektsioon)
10.50–10.55 Videovahepala Kristjan Liivamägiga
10.55–11.35 Sularaha: kättesaadavus, keskkond, tulevik. Rait Roosve (Eesti Pank)
11.35–11.50 Rahatarkuse kuu: sündmused ja lauamängude konkurss. Kaisa Gabral (Finantsinspektsioon)
11.50 Otseülekande lõpp
11.50–12.20 Kohvipaus ja toekam suupiste
12.20–13.20 Lauamängu loomise töötuba. Meelis Looveer (Goldmerk OÜ)
13.20–14.00 Ekskursioon giidiga: pangapresidendi tööruumid, Iseseisvussaal, Monetaarium (soovijatele)

Eesti Lasteaednike Liidu ühisseminar „Tõhus õppimine“
2024-02-28 00:00 - 23:59
28. veebruar – Eesti Lasteaednike Liidu (ELAL-i) ühisseminar „Tõhus õppimine“ Tartus. Peaesineja Grete Arro.

Tallinna Botaanikaaia taimepäevad
2024-02-26 11:00 - 2024-02-29 13:00
Tallinna Botaanikaaed kutsub kooliõpilasi taimepäevadele
Tallinna Botaanikaaia koolivaheaja taimepäevad I ja II kooliastme õpilastele toimuvad 26.–29. veebruarini kella 11.00–13.00. Osa võtma oodatakse 7–14-aastaseid õpilasi.
“Troopikas koolivaheaega veetes saab kogenud juhendajate toel avastada mitmekesiseid taimi erinevatest maailma piirkondadest. Üheskoos uurime kaugemaid paiku ja taimede rolli erinevates kultuurides ning igapäevaelus. Põnevad praktilised tegevused annavad olulisi oskusi kogu eluks,“ selgitas taimepäevade kuraator ja Tallinna Botaanikaaia metoodik Eliko Petser.
Taimepäevade esimesel päeval ehk 26. veebruaril on fookuses vitamiinid. Koos istutatakse potti sibulaid, herneid ja teisi vitamiinirikkaid taimi ning tehakse vitamiinisalatit.

veebruaril uuritakse nii troopiliste taimede kui ka tuntud aiaasukate seemneid ning tehakse esimesed varakevadised külvid.
veebruaril sukeldutakse lõhnade võlumaailma. Õpilased teevad tutvust lõhnataimedega ja valmistavad omale põneva lõhnakaardi.

Taimepäevade viimasel päeval ehk 29. veebruaril matkatakse looduses. Üheskoos püstitatakse telk ja valmistatakse matkatoitu.
Koolivaheaja taimepäevi juhendavad Tallinna Botaanikaaia vanemaednik Õnne Kuriks ning metoodikud Tiia Jaanus, Marit Kasemets ja Krista Kaur.
Osalustasu lapse kohta on 10€ päevas. Eelregistreerumine botaanikaaed.ee.
Tallinna Botaanikaaed on 1961. aastal loodud teadus-, haridus- ja kultuuriasutus, kus tegeletakse taimeriigi kaitse ja tutvustamisega. Tallinna Botaanikaaed paikneb 40-hektarilisel alal Pirita jõeorus ja siin kasvab avamaal ning kasvuhoonetes ühtekokku ligi 9000 nimetust taimi. Tallinna Botaanikaaia missioon on säilitada, arendada ja tutvustada rikkalikke taimekollektsioone ja herbaarkogusid ning teha teadus- ja loodusharidustööd elurikkuse säilitamiseks ja suurendamiseks. Tallinna Botaanikaaia visioon on olla kaasaegse keskkonnateadliku mõtteviisi ning aia- ja maastikukujunduse edendamise eestvedaja.

Koolivaheaeg
2024-02-26 00:00 - 2024-03-03 23:59
Koolivaheaeg 26. veebruarist 3. märtsini.
